บาทอ่อน4% ทุนสำรองวูบ 4.72หมื่นล.
สัปดาห์เดียวทุนสำรองฯ ลด 1,400 ล้านเหรียญสหรัฐ แบงก์คาด กนง.คงดอกเบี้ย
6 มิ.ย. 2558

สัปดาห์เดียวทุนสำรองฯ ลด 1,400 ล้านเหรียญสหรัฐ แบงก์คาด กนง.คงดอกเบี้ย
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด วันที่ 29 พ.ค. อยู่ที่ 1.585 แสนล้านเหรียญสหรัฐ หรือประมาณ 5.345ล้านล้านบาท ลดลงจากสัปดาห์ก่อนหน้า 1,400 ล้านเหรียญสหรัฐ หรือประมาณ 4.72 หมื่นล้านบาท หากคิดอัตราแลกเปลี่ยนถัวเฉลี่ยที่ ธปท.ประกาศที่ 33.72 บาท/เหรียญสหรัฐ 
สำหรับฐานเงินหรือเงินสดหมุนเวียนในมือภาคเอกชน บวกเงินฝากของสถาบันการเงินที่ ธปท.อยู่ที่ 1.557 ล้านล้านบาท เพิ่มขึ้นเล็กน้อยจากสัปดาห์ก่อนหน้าที่มี 1.509 ล้านล้านบาท สะท้อนว่าเงินในมือประชาชนเริ่มมีปริมาณสูงขึ้นตามความต้องการใช้จ่ายที่ปรับดีขึ้น
ด้านศูนย์วิจัยกสิกรไทย ระบุว่า เงินบาทอ่อนค่าลง 4% เมื่อเทียบกับ 3 เดือนก่อนหน้าที่คณะกรรมการนโยบายการเงิน (กนง.) จะลดดอกเบี้ย และยังเคลื่อนไหวสอดคล้องกับค่าเงินประเทศคู่ค้า ขณะที่ภาคเอกชนมีต้นทุนลดลงหลังจาก กนง.ลดดอกเบี้ย 2 ครั้ง จึงคาดว่าที่ประชุม กนง. วันที่ 19 มิ.ย. จะมีมติคงดอกเบี้ย